**Esa Ilmari Pulkkinen** (s. 6. heinäkuuta 1957 Kalvola) on suomalainen kenraaliluutnantti evp. Hän toimi puolustusministeriössä puolustuspoliittisen osaston päällikkönä vuosina 2011–2016 ja 2020–2021, Euroopan unionin sotilasesikunnan päällikkönä Brysselissä vuosina 2016–2020 ja Jääkäriprikaatin komentajana Sodankylässä 2003–2006. Nykyisin hän toimii puolustusministeriön kansliapäällikkönä.

Koulutus
--------

Pulkkinen valmistui Kadettikoulusta vuonna 1980 ja suoritti kapteenikurssin 1985. Hän suoritti yleisesikuntaupseerin tutkinnon Sotakorkeakoulussa vuosina 1987–1989 ja opiskeli Sveitsissä, Geneven yliopistossa turvallisuuspolitiikan jatko-opiskelijana 1995–1996. Suomeen palattuaan hän suoritti ylemmän päällystön kurssin 1997 ja ylemmän sotilasjohdon kurssin 2005. Hän on opiskellut myös Harvardin yliopistossa Yhdysvalloissa vuonna 2014.

Sotilasura
----------

Pulkkinen palveli joukkueenjohtajana, panssariupseerikurssin johtajana sekä komppanianpäällikkönä Panssariprikaatissa Parolassa vuosina 1980–1987. Tämän jälkeen hän palveli esikuntaupseerina Itä-Uudenmaan Sotilaspiirin esikunnassa Tuusulassa vuoteen 1990. Vuosina 1990–1993 hän palveli Pääesikunnan jalkaväkiosaston esikuntaupseerina ja 1993-1995 operatiivisen osaston esikuntaupseerina. 1996–1997 hän toimi taktiikan opettajana Sotakorkeakoulussa. 1997–1999 hän toimi puolustusministeriön puolustuspoliittisen osaston vanhempana osastoesiupseerina.

Vuosina 1999–2000 hän toimi Parolassa Panssarikoulun johtajana ennen kuin sai komennuksen Brysseliin EU:n väliaikaiseen sotilasesikuntaan kansalliseksi asiantuntijaksi 10. huhtikuuta – 30. marraskuuta 2000 väliseksi ajaksi. Tämän jälkeen hän toimi EU:n sotilasesikunnan johtamisjärjestemädivisioonan suunnitteluosaston päällikkönä heinäkuun 2003 loppuun. Suomeen palattuaan hän otti komentoonsa Jääkäriprikaatin Sodankylässä tammikuun 2006 loppuun asti.

Suomen saadessa vuorollaan EU:n puheenjohtajuuden Pulkkinen kutsuttiin puolustusministeriön puolustuspoliittiselle osastolle johtamaan puheenjohtajuuskauden työryhmää. Vuoden 2007 alusta vuoden 2008 elokuun loppuun Pulkkinen toimi Pääesikunnan suunnitteluosaston apulaisosastopäällikkönä, minkä jälkeen hänet komennettin jälleen Brysselliin EU:n sotilasesikuntaan operaatiopäälliköksi. Suomeen hän palasi 1. tammikuuta 2011 puolustusministeriön puolustuspoliittisen osaston päälliköksi, jossa virassa toimi viisivuotiskauden vuoden 2015 loppuun saakka. Pulkkinen valittiin puolustuspoliittisen osaston päälliköksi myös toiselle viisivuotiskaudelle 1.1.2016–31.12.2020.

Pulkkinen aloitti EU:n sotilasesikunnan päällikkönä toukokuun 2016 alusta. Valinta sotilasesikunnan päälliköksi toteutettiin EU:n jäsenvaltioiden puolustusvoimien komentajien toimesta. Komentajuutensa ajan Pulkkinen oli virkavapaalla puolustuministeriön virastaan.

Euroopan neuvosto teki 8. kesäkuuta 2017 päätöksen perustaa EU:lle erillinen sotilaallisten koulutusoperaatioiden johtokeskus (MPCC). MPCC perustettiin sotilasesikunnan yhteyteen. Neuvoston päätöksen mukaisesti EU:n sotilasesikunnan johtaja toimii myös MPCC:n johtajana, joten Pulkkinen johti myös MPCC:tä 8. kesäkuuta 2017 alkaen. Tässä tehtävässä hän oli samalla myös EU:n koulutusoperaatioiden komentaja.  

Pulkkinen jäi pois EU-virasta kesäkuun lopussa 2020 ja hän palasi takaisin Suomen puolustusministeriön puolustuspoliittisen osaston päälliköksi. Pulkkinen nimitettiin puolustusministeriön kansliapäälliköksi 1.1.2022 alkaen.

Vuosina 2021 - 2022 Pulkkinen on ollut Irlannin Puolustuskomission jäsen.

Yksityiselämä
-------------

Pulkkinen on naimisissa ja perheeseen kuuluu vaimo ja kaksi lasta.

Ylennykset
----------

    Ylennykset ja kunniamerkit    



|  |  |  |
| --- | --- | --- |
| **Ylennykset** |  | **Kunniamerkit** |
| * Luutnantti 1980
* Yliluutnantti 1982
* Kapteeni 1987
* Majuri 1989
* Everstiluutnantti 1997
* Eversti 2001
* Prikaatinkenraali 2008
* Kenraalimajuri 2014
* Kenraaliluutnantti 2016
 | {{{Kunniamerkkinauhat}}} | * VR 1 miekkoineen ja rintatähtineen
* SVR komentajamerkki
* SL 1.lk ritarimerkki
* Sotilasansiomitali
 |

Lähteet
-------

1. 1 2 3 4 5  Pulkkinen, Esa Ilmari (Arkistoitu 5.8.2020) Puolustusvoimat.  Arkistoitu 5.8.2020. Viitattu 8.1.2021.
2. ↑  The European Union Military Staff (EUMS), Eeas, European Commission *Eeas*.  Arkistoitu 18.12.2019. Viitattu 21.3.2017. (englanniksi)
3. 1 2  EU:n sotilasyhteistyöllä eväät nousta uudelle tasolle *Ruotuväki*.  24.7.2020. Viitattu 8.1.2021.
4. 1 2  Esa Pulkkinen puolustusministeriön kansliapäälliköksi *Valtioneuvosto*. Viitattu 3.2.2022.
5. ↑  EEAS: Biography 2017 LtGen Esa Pulkkinen *Curriculum Vitae*. Euroopan Ulkosuhdehallinto. Viitattu 21.3.2017.
6. ↑  Viran täyttämisiä puolustusministeriössä *defmin.fi*.  Arkistoitu 22.3.2017. Viitattu 21.3.2017.
7. ↑  Viran täyttämisiä puolustusministeriössä *defmin.fi*.  Arkistoitu 22.3.2017. Viitattu 21.3.2017.
8. ↑  Kenraalimajuri Esa Pulkkinen EU:n sotilasesikunnan päälliköksi *defmin.fi*.  Arkistoitu 22.3.2017. Viitattu 21.3.2017.
9. ↑  Viran täyttämisiä puolustusministeriössä *defmin.fi*.  Arkistoitu 22.3.2017. Viitattu 21.3.2017.
10. ↑  EU defence cooperation: Council establishes a Military Planning and Conduct Capability (MPCC) - Consilium *www.consilium.europa.eu*. Viitattu 12.12.2017. (englanniksi)
11. ↑  EU-maat päättävät sotilaallisesta johtokeskuksesta *Iltalehti*.  6.3.2017. Viitattu 6.3.2017.
12. ↑  EEAS: MPCC Factsheet *eeas.europa.eu*. Viitattu 12.12.2017.
13. ↑  Commission Members *www.gov.ie*. Viitattu 3.2.2022. (englanniksi)